ועדת הפנים ואיכות הסביבה, כנסת 16, פרוטוקול מספר 492, 2005-07-26 15:00

גאלב מג'אדלה: אני מתכבד לפתוח את הישיבה.

גאלב מג'אדלה: אנחנו מקיימים דיון בהצעת חוק עדכון כתובת, התשס"ה-2005 של חבר הכנסת אהוד רצאבי.

גאלב מג'אדלה: הגורמים האמורים להיות כאן נמצאים?

גאלב מג'אדלה: משרד התחבורה, שלום לגברתי טל בלהה.

גאלב מג'אדלה: משרד המשפטים, אביטל שטרנברג דיברה אתי שתגיע.

גאלב מג'אדלה: אם יש הסכמות - אנחנו מצביעים ומעבירים את זה.

גאלב מג'אדלה: אם אין הסכמות - אנחנו דוחים את זה למושב החורף.

גאלב מג'אדלה: נעמה אלבה ממשרד הפנים נמצאת.

גאלב מג'אדלה: האוצר מיוצג בהרכב מלא ובכיר.

אהוד רצאבי: יש הסכמה להצעת החוק?

אהוד רצאבי: יש הסכמה.

אהוד רצאבי: אני ישבתי עם אביטל וסיכמנו את הדברים גם עם משרד הפנים.

אהוד רצאבי: עם משרד האוצר לא היתה בעיה בכל מקרה, כך שלפי עניות דעתי יש הסכמה לגבי כל הפריטים שעומדים בסעיפים מ-1 ועד 9.

עידו בן יצחק: אני אציג את ההסכמות שהגיעו אליהן: היו שני דברים שהשארנו פתוחים מקריאה ראשונה: בסעיף 3, המועד שבו השר יעביר את הרשימה לאחר שנתבקשה על ידי הרשות, אני מבין שמדובר על 10 ימים.

נעמה אלבה: דיברנו על 14 יום.

אהוד רצאבי: אין לי בעיה.

אהוד רצאבי: זה מה שלי נמסר, שדיברתם על 14 יום אז הרמתי ידיים.

עידו בן יצחק: בסדר, 14 יום.

עידו בן יצחק: לגבי תחילת החוק מדובר על 1 בפברואר, עוד 6 חודשים.

עידו בן יצחק: לגבי מספר נושאים שעלו: מאחר שאין הסכמה חד-משמעית לגבי רשות הדואר, הוחלט בשלב זה להוריד אותה מהתוספת.

עידו בן יצחק: בנוסף, בסעיף 6 שעוסק בשינוי התוספת נאמר: "שר באישור ועדת הפנים ואיכות הסביבה של הכנסת רשאי לשנות את התוספת", אנחנו נוסיף שזה יהיה לפי בקשת גורם.

עידו בן יצחק: וכך, כל גורם שירצה להצטרף יוכל לפנות לשר ולבקש להצטרף לתוספת.

עידו בן יצחק: אם השר חושב שזה ראוי, הוא יביא לאישור הוועדה את הגוף מבלי שנצטרך 3 קריאות.

נעמה אלבה: ביקשתי קודם מחבר הכנסת רצאבי לבחון אפשרות שבסעיף 4 זה יהיה 50 יום ולא 45 יום, כדי למנוע תפר קטן שיכול להיווצר בפניה, עד שגורם פונה, שלא ייפול משהו.

נעמה אלבה: ..

עידו בן יצחק: 30 פלוס 14?

נעמה אלבה: שלא יווצר מצב של 30 פלוס 14 ואז אתה בדיוק ב-45 יום, אז יש להעלות את זה ל-50.

אהוד רצאבי: כיוון שמתמטית זה מסתדר מצוין גם ב-45, כי 30 ועוד 14 זה 44, זה פחות מ-45.

אהוד רצאבי: מאידך, אם יש פה חשש לתפר דק מדי, במידה ולא פוגם במהות החוק, אין לי בעיה שזה יהיה 50 יום.

עידו בן יצחק: אני חושב שזה בסדר להיות על הצד הבטוח.

עידו בן יצחק: מבחינתי זה בסדר.

עידו בן יצחק: אלה הדברים שהוצע לשנות.

גאלב מג'אדלה: על זה יש הסכמות.

גאלב מג'אדלה: מה המחלוקות?

גאלב מג'אדלה: יש הסכמות ואין מחלוקות.

עידו בן יצחק: אני מקריא את הצעת החוק: "סעיף 1 – הגדרות.

עידו בן יצחק: בחוק זה – "חוק המרשם" – חוק מרשם האוכלוסין, התשכ"ה-1965; "עדכון כתובת" – רישום כתובת למשלוח דואר, או שינויו, לפי הוראות סעיף 2; "פקיד הרישום" – כמשמעותו בסעיף 4 לחוק המרשם; "רשות" – רשות המנויה בתוספת; "תושב" – כהגדרתו בחוק המרשם; "השר" – שר הפנים; סעיף 2 – הודעה על כתובת למשלוח דואר (א) תושב רשאי למסור לפקיד הרישום הודעה על כתובת למשלוח דואר; חל שינוי בכתובת למשלוח דואר של תושב, חייב הוא למסור לפקיד הרישום הודעה על כך תוך שלושים ימים מיום השינוי.

עידו בן יצחק: (ב) היה בחסותו של תושב קטין או בגיר שאינו מסוגל למסור הודעה, ימסור התושב הודעה כאמור בסעיף קטן (א) עבורו.

עידו בן יצחק: (ג) תושב שלא מסר לפקיד הרישום הודעה על כתובת למשלוח דואר, יראו את המען שנרשם במרשם האוכלוסין ככתובתו למשלוח דואר.

עידו בן יצחק: סעיף 3 – חובת רשות.

עידו בן יצחק: רשות תפנה לשר או למי שהוא הסמיך לכך אחת לחודש לקבלת רשימת עדכוני הכתובות מהחודש שקדם לפניה, והשר יעביר לה את הרשימה בתוך 14 ימים.

עידו בן יצחק: סעיף 4 – משלוח דואר לאחר עדכון כתובת.

עידו בן יצחק: שלחה רשות מסמך בדואר לאחר שחלפו 50 ימים מיום עדכון כתובת, לכתובת למשלוח דואר קודמת של אדם, יראו את המסמך כאילו לא הגיע ליעדו, אלא אם כן הוכח אחרת.

עידו בן יצחק: סעיף 5 – שמירת דינים.

עידו בן יצחק: אין בהוראות חוק זה כדי לגרוע מהוראות לפי חוק המרשם.

עידו בן יצחק: סעיף 6 – שינוי התוספת.

עידו בן יצחק: השר, באישור ועדת הפנים ואיכות הסביבה של הכנסת, רשאי לשנות את התוספת לפי בקשת גורם.

עידו בן יצחק: סעיף 7 – ביצוע ותקנות.

עידו בן יצחק: השר הממונה על ביצעו חוק זה והוא רשאי להתקין תקנות לביצועו.

עידו בן יצחק: סעיף 8 – תיקון מחוק מרשם האוכלוסין.

עידו בן יצחק: בחוק מרשם האוכלוסין, התשכ"ה-1965, בסעיף 2(א), אחרי פסקה (11) יבוא: "(11א) כתובת למשלוח דואר כמשמעותה בחוק עדכון כתובת, התשס"ה-2005, ככל שנמסרה הודעה;" סעיף 9 – תחילה.

עידו בן יצחק: תחילתו של חוק זה 1 בפברואר 2006 או חצי שנה מיום פרסומו.

עידו בן יצחק: תוספת סעיף 1 – 1.

עידו בן יצחק: רשות הרישוי, כהגדרתה בפקודת התעבורה.

עידו בן יצחק: 2.

עידו בן יצחק: המוסד לביטוח לאומי.

עידו בן יצחק: 3.

עידו בן יצחק: רשות המסים בישראל.

עידו בן יצחק: 4.

עידו בן יצחק: עיריות ומועצות מקומיות.

אהוד רצאבי: לגבי הנושא של התקנות, השר מתקין תקנות ולא מצריך את אשור הוועדה, נכון?

אהוד רצאבי: אלה דברים טכניים.

עידו בן יצחק: לא.

עידו בן יצחק: רק לגבי שינוי התוספת.

גאלב מג'אדלה: נציגי הממשלה רוצים לומר עוד משהו?

גאלב מג'אדלה: משרד הפנים, משרד האוצר, משרד התחבורה.

גאלב מג'אדלה: הכל מקובל.

גאלב מג'אדלה: מי בעד, מי נגד מי נמנע?

גאלב מג'אדלה: בעד - כולם .

גאלב מג'אדלה: הצעת החוק עברה בהכנה לקריאה שניה ושלישית ואושרה פה אחד ללא מתנגדים וללא נמנעים.

גאלב מג'אדלה: הישיבה נעולה.

גאלב מג'אדלה: תודה רבה.